**ŠTÁTNY VÝCHOVNÝ PROGRAM PRE**

**CENTRA VOĽNÉHO ČASU**

*(ŠVchP CVČ)*

Schválilo Ministerstvo školstva, vedy, výskumu a športu Slovenskej republiky dňa ................. pod číslom ....................................

s platnosťou od 1. januára 2022

Štátny výchovný program pre centra voľného času vypracoval Štátny pedagogický ústav.

OBSAH

[Úvod 2](#_Toc90927832)

[Ciele a poslanie výchovy 3](#_Toc90927833)

[Formy výchovy a vzdelávania 3](#_Toc90927834)

[Výchovný jazyk 3](#_Toc90927835)

[Tematické oblasti výchovy 4](#_Toc90927836)

[Charakteristika a ciele tematických oblastí výchovy 4](#_Toc90927837)

[**Oblasť vzdelávacia (enkulturačná/kultivujúca)** 4](#_Toc90927838)

[**Spoločenská (socializačná) oblasť** 5](#_Toc90927839)

[**Personalizačná oblasť (rozvoj charakteru/rozvoj osobnosti)** 5](#_Toc90927840)

# Úvod

Štátny výchovný program pre centrá voľného času vymedzuje základné požiadavky štátu na poskytovanie výchovy a vzdelávania v centrách voľného času.

Štátny výchovný program:

* predstavuje štátom vymedzené ciele a obsah výchovy a vzdelávania v súlade s aktuálnymi požiadavkami na zabezpečenie komplexného rozvoja osobností detí a mládeže a iných osôb s akcentom na výchovnú činnosť,
* zohľadňuje ciele a princípy výchovy vo voľnom čase, výchovy mimo vyučovania a neformálneho vzdelávania,
* prispieva k ucelenému a vnútorne prepojenému systému základného a stredného vzdelávania, prepája formálne a neformálne vzdelávanie,
* prispieva k formovaniu osobností dieťaťa a mladého človeka v koherencii a úzkej spolupráci s príslušnou vzdelávacou inštitúciou (základná a/alebo stredná škola), komunitou, v ktorej dieťa a mladý človek žije (obec, mesto, mestská časť) a ich rodinou,
* zdôrazňuje neformálny a demokratický prístup vo výchovno-vzdelávacom procese umožňujúci zdieľanie osobných skúseností a pohľadov na obsah i proces,
* akcentuje potrebu pracovať s rozmanitosťou detí a mládeže, ich rôznorodým potenciálom, nadaním, talentom aj znevýhodnením na princípe inklúzie vo výchove a vzdelávaní, ktorá je determinovaná vytvorením podmienok a podporných opatrení v podobe integrovaného systému prevencie, intervencie a personálneho posilnenia,
* predstavuje základný rámec pre tvorbu konkrétnych výchovných programov školských zariadení, ktoré sú prispôsobené lokálnym potrebám zariadení, komunít kde dieťa a mladý človek žije a potrebám samotných členov a návštevníkov centra voľného času,
* je rámcom a východiskom pre tvorbu metodických materiálov pre centrá voľného času, ktoré môžu podporovať realizáciu výchovného programu školského zariadenia,
* podporuje napĺňanie obsahovej dimenzie výchovy mimo vyučovania, čím vytvára predpoklady plnohodnotnej prípravy detí a mladých ľudí na život,
* vytvára predpoklady na autonómne plánovanie a realizáciu výchovy a vzdelávania v konkrétnych centrách voľného času,
* zabezpečuje zmysluplnú realizáciu činností v centrách voľného času zameranú na:
  1. výchovno-vzdelávaciu činnosť,
  2. záujmovú činnosť,
  3. rekreačnú činnosť detí, rodičov a iných osôb do veku 30 rokov v ich voľnom čase.

Vychádza z legislatívnych podmienok fungovania centier voľného času a ich špecifík, pre ktoré je typické, že:

* prijímanie detí a mladých ľudí do týchto zariadení nepodlieha prijímaciemu konaniu,
* účasť detí a mladých ľudí sa zakladá na dobrovoľnom a samostatnom rozhodnutí jedinca resp. jeho zákonných zástupcov,
* činnosti a aktivity vychádzajú predovšetkým zo skutočných záujmov detí a mladých ľudí, čím je vytváraný dostatočný priestor pre individuálny prístup a vlastné tempo činnosti,
* časová voľnosť umožňuje flexibilitu vo využívaní rozmanitých foriem a metód práce a vo využívaní rozmanitých priestorov na ich realizáciu.

# Ciele a poslanie výchovy

***Poslaním*** centra voľného času je aktívne ovplyvňovať deti a mládež v čase ich detstva, dospievania a rannej dospelosti a to najmä v oblasti ich charakterových vlastností/postojov, praktických zručností a informácií. Prostredníctvom aktivít pôsobiť preventívne proti sociálno-patologickým javom a viesť deti a mládež ku kvalitnému a aktívnemu využitiu voľného času pri rešpektovaní detských práv a v úzkej spolupráci s rodinou, školou a širšou komunitou (obce, mesta), kde žijú.

Základným ***cieľom*** výchovy v centre voľného času je prispievať k formovaniu a rozvoju celistvej osobnosti (fyzickej, psychickej a sociálnej stránky) detí a mládeže. V centre voľného času ide o cieľavedomé, zámerné pôsobenie na deti a mládež v ich voľnom čase prostredníctvom vytvárania podmienok a zaujímavých príležitostí, možností a ponúk na hodnotné a zmysluplné využívanie voľného času v prospech sebavyjadrenia, sebarealizácie a rozvoja osobnosti vychádzajúc z individuálnych predpokladov každého jednotlivca.

# Formy výchovy a vzdelávania

Forma výchovy a vzdelávania v centre voľného času je celodenná. Uskutočňuje sa na základe prejavenia záujmu spravidla popoludní, počas víkendov a prázdnin.

# Výchovný jazyk

Výchovným jazykom v centrách voľného času  je štátny jazyk Slovenskej republiky – slovenský jazyk.

V centrách voľného času, v ktorých sa výchova a vzdelávanie uskutočňuje v jazyku príslušnej národnostnej menšiny, je súčasťou výchovno-vzdelávacej činnosti aj komunikácia v štátnom – slovenskom jazyku.

# Tematické oblasti výchovy

Ciele a obsah výchovy a vzdelávania v centre voľného času sa vymedzuje v nasledujúcich tematických oblastiach výchovy:

1. Oblasť enkulturačná (vzdelávacia/kultivujúca)
2. Oblasť spoločenská (socializačná)
3. Oblasť personalizačná (rozvoj charakteru)

Centrum voľného času dopĺňa pôsobenie školy, rodiny a širšieho prostredia komunity, kde dieťa a mladý človek pôsobí. Vzhľadom na vekové rozpätie členov a návštevníkov zariadení (do 30 rokov) ako aj iné osoby sa orientuje na rozširovanie informácií a vedomostí a ich praktickú aplikáciu v praxi (enkulturačná oblasť), praktických zručností súvisiacich so socializáciou podľa stupňa vývoja/veku (spoločenská oblasť) a vytvárania a upevňovanie charakterových vlastností a osobných postojov (oblasť personalizačná).

Tieto oblasti výchovy nevystupujú ako samostatné a izolované časti. Na úrovni plánovania obsahu výchovy a vzdelávania v konkrétnych centrách voľného času sa prihliada k ich vzájomnému prepájaniu, prelínaniu a posilňovaniu ich vzájomných dopadov na intrapersonálny a  interpersonálny rozvoj detí a mladých ľudí v závislosti od ich zrelosti, potrieb a očakávaní.

## Charakteristika a ciele tematických oblastí výchovy

### **Oblasť vzdelávacia (enkulturačná/kultivujúca)**

**Hlavným cieľom** výchovnej oblasti je získavanie, rozširovanie a upevňovanie  vedomostí a praktických zručností v oblasti vedy, kultúry, športu v prepojení na školské predmety a tak prispievať k lepšej orientácii pri príprave na vstup do sveta práce a objaveniu a rozvoju talentu u detí a mladých ľudí.

|  | ***Ciele vzdelávacej (enkulturačnej/kultivujúcej) oblasti výchovy*** |
| --- | --- |
| 1. | Upevňovať a rozširovať vedomosti a praktické zručnosti z oblasti vedy a techniky, umenia, kultúry, športu a iných oblastí podľa záujmu, potrieb a očakávaní detí, mladých ľudí a iných osôb. |
| 2. | Objavovať a rozvíjať nadanie/predispozície pre rôzne oblasti vedy a techniky, umenia, kultúry, športu a iných oblastí. |
| 3. | Byť schopný rozpoznať svoje predpoklady a preferencie pre vstup do sveta práce. |

### **Spoločenská (socializačná) oblasť**

**Hlavným cieľom** výchovnej oblasti je rozvíjať *kompetencie dôležité pre budovanie zdravých vzťahov* jednotlivcov v rámci užšej komunity (rovesníci, priatelia) a vzťahu k širšej komunite (škola, sídlisko, mesto, región, štát).

|  | ***Ciele* spoločenskej (socializačnej) *oblasti výchovy*** |
| --- | --- |
| 1. | Posilňovať komunikačné zručnosti (sebaprezentácia, argumentácia a p.) a rozvíjať efektívnu a rešpektujúcu komunikáciu. |
| 2. | Rozvíjať zručnosti kooperácie a spolupráce. |
| 3. | Posilňovať citlivosť, toleranciu, solidaritu a rešpektujúce správania voči  znevýhodneným alebo vylúčeným skupinám. |
| 4. | Získavať informácie a podporovať zručnosti vedúce k posilneniu demokracie  (škola, mesto, širšia komunita). |
| 5. | Aplikovať princípy udržateľného rozvoja v praxi (príroda, spoločnosť a i.). |
| 6. | Podporovať ochotu a schopnosť osobne prispieť k riešeniu rôznych výziev v skupine, širšom okolí, spoločnosti a pod. |

### **Personalizačná oblasť (rozvoj charakteru/rozvoj osobnosti)**

**Hlavným cieľom** výchovnej oblasti je budovaniu charakteru mladého človeka najmä v oblasti postojov, ktoré sú zamerané proaktívny prístup k životu, odolnosť, flexibilitu, kritické myslenie, schopnosti sa rozvíjať a byť tvorivý pri hľadaní riešení v rôznych oblastiach života.

|  |  |
| --- | --- |
|  | ***Ciele personalizačnej oblasti výchovy*** |
| 1. | Budovať a posilňovať schopnosti a usmerňovať/ovládať svoje emócie, myšlienky a správanie. |
| 2. | Posilňovať schopnosť zvládať zmeny a neistotu a čeliť výzvam. |
| 3. | Rozvíjať schopnosť učiť sa a chápať/oceňovať jej význam a prínos pre sebarozvoj a rozvoj  ostatných. |
| 4. | Rozvíjať schopnosť kritického posúdenia informácií pre nachádzanie inovatívnych riešení. |

Na tvorbe *Štátneho výchovného programu pre centrá voľného času* (ŠVchP CVČ) sa podieľali členovia  Ústrednej komisie pre výchovu a vzdelávanie v školských výchovno-vzdelávacích zariadeniach.